En os zaguers anyos d'o reinau d'Aśoka ya hi heba un descontento en o pueblo, prencipalment por a corrupción d'os muitismos funcionarios que formaban un rete admenistrativo interminable y centralizato en a cort de Pataliputra. Tamién podeba influir cierto descontento de qualques confesions relichiosas por o refirme oficial a lo budismo. En o inte d'a muerte de l'emperador os enemigos d'os Maurya canalizoron o descontento pa esclatar os primers chitos de rebeldía. Dimpués d'a muerte d'Aśoka l'imperio d'esboldregó. Taxila y Punchab s'independizoron, encara que gobernatos por dos fillos d'Aśoka. As provincias meridionals (actuals Kerala y Tamil Nadu) s'independizoron encara que yeran mayoritariament budistas. Os territorios d'o norte cayoron en mans d'invasors indo-griegos, sakas u partos. As quaranta y cinco anyatas entre a muerte d'Aśoka y a desaparición definitiva d'a dinastía Maurya bi ha un gobierno de descendients d'Aśoka en linia dreita que no n'heban heredato ni o carisma ni o favor popular.